ประกาศคณะกรรมการกํากับตลาดทุน  
ที่ ทน. 16/2560  
เรื่อง  การจัดตั้งกองทุนรวมเพื่อผู้ลงทุนทั่วไปและเพื่อผู้ลงทุน  
ที่มิใช่รายย่อย และการเข้าทําสัญญา  
รับจัดการกองทุนส่วนบุคคล  
(ฉบับที่ 2)  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

                   อาศัยอํานาจตามความในมาตรา 5 และมาตรา 16/6 แห่งพระราชบัญญัติหลักทรัพย์และตลาดหลักทรัพย์ พ.ศ. 2535  ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551  และมาตรา 109 มาตรา 117 และมาตรา 124 วรรคหนึ่ง แห่งพระราชบัญญัติหลักทรัพย์และตลาดหลักทรัพย์ พ.ศ. 2535  และมาตรา 133 วรรคสอง แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 2) พ.ศ. 2542  คณะกรรมการกํากับตลาดทุนออกประกาศไว้ดังต่อไปนี้


ข้อ ๑ ให้เพิ่มบทนิยามคําว่า “ผู้ลงทุนสถาบัน” “ผู้ลงทุนรายใหญ่พิเศษ” และ “ผู้ลงทุนรายใหญ่” ก่อนบทนิยามคําว่า “กองทุน” ในข้อ 4 แห่งประกาศคณะกรรมการกํากับตลาดทุน ที่ ทน. 88/2558  เรื่อง การจัดตั้งกองทุนรวมเพื่อผู้ลงทุนทั่วไปและเพื่อผู้ลงทุนที่มิใช่รายย่อย และการเข้าทําสัญญารับจัดการกองทุนส่วนบุคคล ลงวันที่ 17 ธันวาคม พ.ศ. 2558  ดังต่อไปนี้         
                   “คําว่า “ผู้ลงทุนสถาบัน” “ผู้ลงทุนรายใหญ่พิเศษ” และ “ผู้ลงทุนรายใหญ่” ให้มีความหมายเช่นเดียวกับความหมายของคําดังกล่าวที่กําหนดไว้ในประกาศคณะกรรมการกํากับหลักทรัพย์และตลาดหลักทรัพย์ว่าด้วยการกําหนดบทนิยามผู้ลงทุนสถาบัน ผู้ลงทุนรายใหญ่พิเศษและผู้ลงทุนรายใหญ่”


ข้อ ๒ ให้ยกเลิกบทนิยามคําว่า “กองทุนรวมเพื่อผู้ลงทุนทั่วไป” และ “กองทุนรวมเพื่อผู้ลงทุนที่มิใช่รายย่อย” ในข้อ 4 แห่งประกาศคณะกรรมการกํากับตลาดทุน ที่ ทน. 88/2558  เรื่อง การจัดตั้งกองทุนรวมเพื่อผู้ลงทุนทั่วไปและเพื่อผู้ลงทุนที่มิใช่รายย่อย และการเข้าทําสัญญารับจัดการกองทุนส่วนบุคคล ลงวันที่ 17 ธันวาคม พ.ศ. 2558  และให้ใช้ความต่อไปนี้แทน  
                   ““กองทุนรวมเพื่อผู้ลงทุนทั่วไป”  หมายความว่า  กองทุนรวมที่ประสงค์จะเสนอขายหน่วยลงทุนต่อผู้ลงทุนเป็นการทั่วไป โดยไม่ได้จํากัดผู้ลงทุนที่จะซื้อหน่วยลงทุนไว้เฉพาะผู้ลงทุนสถาบัน ผู้ลงทุนรายใหญ่พิเศษ ผู้ลงทุนรายใหญ่และผู้มีเงินลงทุนสูง  
                   “กองทุนรวมเพื่อผู้ลงทุนที่มิใช่รายย่อย”  หมายความว่า  กองทุนรวมที่มีนโยบายการลงทุนในลักษณะผ่อนคลายกว่ากองทุนรวมเพื่อผู้ลงทุนทั่วไป และจํากัดการเสนอขายและการถือหน่วยลงทุนไว้เฉพาะผู้ลงทุนสถาบัน ผู้ลงทุนรายใหญ่และผู้มีเงินลงทุนสูง”


ข้อ ๓ ให้ยกเลิกบทนิยามคําว่า “ผู้ลงทุนที่มิใช่รายย่อย” ในข้อ 4 แห่งประกาศคณะกรรมการกํากับตลาดทุน ที่ ทน. 88/2558  เรื่อง การจัดตั้งกองทุนรวมเพื่อผู้ลงทุนทั่วไปและเพื่อผู้ลงทุนที่มิใช่รายย่อย และการเข้าทําสัญญารับจัดการกองทุนส่วนบุคคล ลงวันที่17 ธันวาคม พ.ศ. 2558


ข้อ ๔ ให้เพิ่มความต่อไปนี้เป็น (5) ในข้อ 37 แห่งประกาศคณะกรรมการกํากับตลาดทุน ที่ ทน. 88/2558  เรื่อง การจัดตั้งกองทุนรวมเพื่อผู้ลงทุนทั่วไปและเพื่อผู้ลงทุนที่มิใช่รายย่อย และการเข้าทําสัญญารับจัดการกองทุนส่วนบุคคล ลงวันที่ 17 ธันวาคม พ.ศ. 2558  
                   “(5)  ในการกู้ยืมเงินเพื่อการซื้อขายหรือแลกเปลี่ยนหลักทรัพย์ ต้องมีการกําหนดวงเงินและเงื่อนไขในการกู้ยืมเงินดังกล่าวและมีข้อความแสดงความยินยอมของลูกค้าในการมอบหมายให้บริษัทจัดการกองทุนส่วนบุคคลดําเนินการในเรื่องดังกล่าวด้วย”


ข้อ ๕ ประกาศนี้ให้ใช้บังคับตั้งแต่วันที่ 1 มีนาคม พ.ศ. 2560 เป็นต้นไป


ผู้มีอํานาจลงนาม -                                 ประกาศ  ณ วันที่ 20 กุมภาพันธ์ พ.ศ. 2560

 

 

 

                                                                (นายรพี สุจริตกุล)  
                                                                    เลขาธิการ  
                                       สํานักงานคณะกรรมการกํากับหลักทรัพย์และตลาดหลักทรัพย์  
                                                              ประธานกรรมการ  
                                                         คณะกรรมการกํากับตลาดทุน